หึ่งซีไอเอ็มบีซื้อทหารไทย บุญทักษ์ไม่รู้
หึ่งกระทรวงการคลังขายทหารไทยให้ซีไอเอ็มบี “บุญทักษ์” ยันฐานะแกร่ง ไม่หวั่นผู้ถือหุ้นใหญ่ขายทิ้ง
15 ธ.ค. 2554

หึ่งกระทรวงการคลังขายทหารไทยให้ซีไอเอ็มบี “บุญทักษ์” ยันฐานะแกร่ง ไม่หวั่นผู้ถือหุ้นใหญ่ขายทิ้ง
รอยเตอร์ส รายงานว่า วันที่ 14 ธ.ค. หุ้นธนาคารซีไอเอ็มบีปรับตัวสูงขึ้น 9% ก่อนจะปรับลดลง 2% เนื่องจากมีการคาดการณ์ว่า จะเข้าซื้อหุ้นในธนาคารทหารไทย (TMB) จากกระทรวงการคลังที่ถือหุ้นอยู่ประมาณ 26% แทนที่กลุ่มไอเอ็นจี กรุ๊ป 
บริษัทหลักทรัพย์ โอเอสเค (ประเทศไทย) รายงานว่า ราคาหุ้นธนาคารซีไอเอ็มบี ไทย (CIMBT) และ TMB ปรับตัวขึ้นสูง ด้วยวอลุมหนาแน่นมาก หลังมีข่าวว่ากระทรวงการคลังอาจจะปรับลดราคาขายหุ้น TMB ลงจากราคาที่ตั้งไว้หุ้นละ 3.84 บาท โดยมี CIMBT เป็นตัวเต็ง
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ขณะนี้ธนาคารแข็งแกร่งพอที่จะยืนได้ด้วยขาตัวเอง ต่อให้ผู้ถือหุ้นใหญ่ขายหุ้นของธนาคารให้กับผู้ถือหุ้นอื่น ความแข็งแกร่งของธนาคารก็ไม่เปลี่ยน เพราะที่ผ่านมาได้สร้างแบรนด์ ผลิตภัณฑ์ และบริการจนเป็นผู้นำตลาดสร้างความเปลี่ยนแปลงในธุรกิจ
นายบุญทักษ์ กล่าวว่า ตามสัญญาที่ได้ผ่านที่ประชุมผู้ถือหุ้นไปแล้ว กลุ่มไอเอ็นจีมีสิทธิจะซื้อหุ้นจากกระทรวงการคลังเป็นรายแรกในสัดส่วน 5% แต่ตอนนี้ยังไม่มีการซื้อเพิ่ม